b'\n_START_ARTICLE_\nSeattle Center Monorail\n_START_PARAGRAPH_\nSeattle Center Monorail er en monorail h\xc3\xb8ybanelinje i byen Seattle i Washington, USA. Den er 1,9 kilometer lang og g\xc3\xa5r langs Fifth Avenue fra Westlake Center i Seattle sentrum til Seattle Center i bydelen Lower Queen Anne. _NEWLINE_Toglinjen ble bygget til Verdensutstillingen i Seattle i 1962, som ble holdt p\xc3\xa5 omr\xc3\xa5det hvor Seattle Center i dag ligger. I l\xc3\xb8pet av det halve \xc3\xa5ret som verdensutstillingen varte reiste \xc3\xa5tte millioner mennesker med monorailen, men det \xc3\xa5rlige passasjertallet i dag er rundt 2,5 millioner. Banen og togene ble bygget av det tyske selskapet Alweg Rapid Transit Systems. Togene har en topphastighet p\xc3\xa5 72 km/t._NEWLINE_Banen eies av byen Seattle, og linjen har siden 1994 v\xc3\xa6rt drevet av det private selskapet Seattle Monorail Services. Monorail-togene og sporene de g\xc3\xa5r p\xc3\xa5 ble 16. april 2003 gitt status som historiske landemerker av Seattle Landmarks Preservation Board.'